Man sterf ná baksteenaanvalArgieffoto ŉ Man is dood nadat hy Donderdag in KwaZulu-Natal glo met bakstene aangeval is. Volgens Chris Botha, ŉ woordvoerder van Netcare 911, het die man in Boothweg in Westville geloop toe die aanval plaasgevind het. “Die man was reeds dood toe paramedici by die toneel opgedaag het,” het Botha gesê. “Hy is met veelvoudige beserings langs die pad aangetref.” Kol. Jay Naicker, ŉ provinsiale polisiewoordvoerder, het die voorval bevestig. “Die liggaam van ŉ onbekende man is op die sypaadjie onder die brug van die N2-snelweg gevind,” het Naicker gesê. Die polisie vermoed die man is ongeveer 30 jaar oud. “Die man het ernstige kopbesering en kneusplekker regoor sy lyf opgedoen.” Bakstene is langs die man se liggaam gevind. “Die rede vir die moord is nog nie bekend nie. Die Cato Manor-polisie ondersoek ŉ saak van moord.” Niemand is nog in verband met die voorval in hegtenis geneem nie.